

**Projektu uzraudzības komisijas sēdes protokols**

Ādažu novadā, 2024. gada 16. jūlijā  Nr. ĀNP/1-7-5/24/23

**Sēdi vada:** Komisijas priekšsēdētājs G.Porietis

**Piedalās:** Komisijas locekļi: K.Miķelsone; E.Kāpa, S.Mūze, G.Dzenis, I.Pērkone

**Nepiedalās:** V.Bulāns, G.Miglāns

**Uzaicināti:** J.Galakrodznieks, A.Podiņš, I.Plikgalve, I.Grīviņa-Dilāne, J.Biezais, I.Vanka–Krilovska

**Protokolē:** I.Krūzmane

**Sēde notiek:** attālināti, *MS TEAMS* vidē.

**Sēde sākās:** sākās plkst. 13.00 un tika slēgta plkst. 15.10

DARBA KĀRTĪBA

1. Aktuāli par Plūdu projektu.
2. Maģistrālā veloceļa projektēšanas norise.
3. Tirgus laukuma Ādažos 2025. gada projekta sasaiste ar uzlādes stacijas izbūvi.
4. Izmaksu un ieguvumu analīzes iepirkuma nepieciešamība Krastupes ielas projektam.
5. Par projektu “*LIFE\_BauhausingEurope II*”.
6. Par būvprojekta izstrādi projektā “Infrastruktūras uzlabošana uzņēmējdarbības attīstībai Jaunkūlu ielā, Ādažos”.
7. Par LEADER finansējuma apguvi kārtējā plānošanas periodā.
8. Par projekta “Talantu izmantošana sarūkošās pilsētās” statusu.

SANĀKSMES GAITA

|  |
| --- |
| 1. **Aktuāli par Plūdu projektu**
 |

(J.Biezais, I.Plikgalve)

I.PLIKGALVE informē, ka saskaņā ar darbu izpildes grafiku, š.g. 15. jūlijs bija plānots līguma izpildes termiņš, taču izpilde ir ieilgusi. Līgums ar autoruzraudzību ir līdz š.g. 31. jūlijam, tāpat arī līgumsaistību izpildes garantija.

J.BIEZAIS informē, ka iepriekšējā gadā, vēloties ātrāk darbus pabeigt, tie tika veikti pie augsta un duļķaina ūdens līmeņa, kā rezultātā darbi nebija veikti kvalitatīvi. Pašreiz tiek novērsti trūkumi, pārsniedzot grafikā noteikto termiņu. Paredzēts darbus veikt līdz jūlija beigām.

I.PLIKGALVE informē par līguma saistību izpildi, norādot, ka nepieciešama garantijas laika pagarināšana un pagarinājums autoruzraudzībai līdz augusta beigām. Līgumsodi ir stājušies spēkā un to piemērošana turpinās. Būvuzraudzības vienošanās ir spēkā līdz septembra beigām.

J.BIEZAIS prognozē, ka darbu pabeigšana un nodošana ekspluatācijā plānota līdz 1. septembrim, augustā tiks veikta dokumentācijas kārtošana, no darbiem palikusi akmeņu izkārtošana gultnē.

KOMISIJA aizrāda būvuzņēmējam par termiņa kavējumu un mudina mobilizēt resursus līgumsaistību ātrākai izpildei.

J.BIEZAIS izprot situāciju, organizēs garantijas pagarināšanu un darbu pasteidzināšanu.

I.PLIKGALVE precizē, ka līdz š.g. 30. jūnijam soda nauda bija aptuveni 100 000 EUR, no kuriem vēl nav ieturēti 45 000 EUR.

KOMISIJA NOLEMJ:

1. **Uzdot būvdarbu izpildītājam organizēt garantijas polises pagarinājuma iegādi un iesniegšanu pašvaldībai līdz š.g. 22. jūlijam.**
2. **Uzdot Attīstības un projektu nodaļai Projektu uzraudzības komisijas 22. jūlija sēdē informēt par līguma garantijas termiņa pagarinājumu un organizēt vienošanās parakstīšanu par autoruzraudzības līguma termiņa pagarinājumu līdz augusta beigām.**

|  |
| --- |
| 1. **Maģistrālā veloceļa projektēšanas norise**
 |

(I.Plikgalve)

I.PLIKGALVE informē par projektēšanas gaitu, norādot, ka maijā tika sūtīta vēstule Valsts vides dienestam par grozījumiem tehniskajos noteikumos. Dienests trešo reizi pārcēla atbildes sniegšanas termiņu, kas patreiz ir 25. jūlijs. Projektētājs iesniedza projektu CSDD auditam un TN izdevējiem. Projektēšanas līguma izpildes termiņš ir 09.08.2024. Projektētājs ir aprēķinājis, ka būs nepieciešami 3 līdz 4 mēneši līguma termiņa pagarinājumam pēc VVD TN grozījumiem.

I.PLIKGALVE ierosina:

1. noslēgt ar Projektētāju līguma termiņa pagarinājumu līdz 9. novembrim;
2. sazināties ar SM un CFLA, uzsākt sarunas par to, ka līdz 31.12.2024. būvdarbu līgums objektīvi nebūs noslēgts.

E.KĀPA norāda, ka Iepirkumu plānā jāpārceļ arī iepirkuma termiņš būvniecībai.

KOMISIJA NOLEMJ: **Uzdot Attīstības un projektu nodaļai ziņot Iepirkumu komisijai par līguma termiņa pagarināšanu uz 3 mēnešiem un organizēt vienošanās sagatavošanu.**

|  |
| --- |
| 1. **Tirgus laukuma Ādažos 2015. gada tehniskā projekta sasaiste ar uzlādes stacijas izbūvi**
 |

(I.Plikgalve)

I.PLIKGALVE ziņo par tirgus laukuma tehniskā projekta sasaisti ar elektroauto uzlādes staciju izbūvi, saglabājot tirgus laukuma attīstības vīziju un atsakoties no publiskās tualetes saglabāšanas tehniskajā projektā, atvēlot šo laukuma daļu uzlādes staciju izvietošanai.

G.KOZLOVSKA norāda, ka tirgus laukumā būtu nepieciešams ieplānot ūdens ņemšanas vietu.

KOMISIJA diskutē par vēsturiskā un spēku zaudējušā tehniskā plānu sasaisti ar aktuālo situāciju un pilsētas inženierkomunikācijām.

KOMISIJA NOLEMJ: **Atbalstīt Ādažu tirgus laukuma daļas, kas tehniskajā projektā paredzēta publiskajai tualetei, izmantošanu elektroauto uzlādes stacijas ierīkošanai.**

|  |
| --- |
| 1. **Izmaksu un ieguvumu analīzes iepirkuma nepieciešamība Krastupes ielas projektam**
 |

(I.Grīviņa-Dilāne)

I.GRĪVIŅA-DILĀNE informē par SAM klimata pārmaiņu projektu “Pašvaldības pielāgošanās klimata pārmaiņām”, kurā pašvaldība plānoja startēt ar projekta pieteikumu “Pielāgošanās klimata pārmaiņām Ādažu novada Podniekos”, jeb Krastupes ielas pārbūve, kas ietvertu arī peldvietu atjaunošanu, brīvkrāna ierīkošanu, elektrotīkla ierīkošanu, u.c. Ir uzsākta dokumentu sagatavošana, kur viens no obligātajiem elementiem ir izmaksu un ieguvumu analīzes. Analīzes veikšanai būtu nepieciešams iespējami ātri organizēt iepirkuma procedūru un paredzēt tam finansējumu aptuveni 4000 EUR.

Projektam kopā pašvaldības budžetā paredzēts finansējums 99 375.79 EUR, no kura ~ 4000 EUR var novirzīt izdevumu un ieguvumu analīzes izstrādes izdevumu apmaksai, un papildu 4000 EUR iekļaut 2025. gada budžetā projektēšanas izdevumu segšanai.

Papildus būs nepieciešams Krastupes pārbūves projekta saskaņojums ar daudzdzīvokļu ēku Krastupes iela 8, 9 un Ūbeļu 17 māju dzīvokļu kopībām, kas pievienojams būvprojektam pirms saskaņošanas Būvvaldē. Būvvalde šobrīd izskata projektu minimālā sastāvā. APN gaida lēmumu par sabiedriskās apspriešanas uzsākšanas procesu.

KOMISIJA debatē par izmaksu–ieguvumu analīzes pakalpojuma izpildes laiku, kā arī iepirkuma un pieteikuma dokumentu iesniegšanas termiņiem.

G.DZENIS informē, ka šis SAM dod iespēju kā alternatīvu pieteikt arī Mangaļu poldera jaunas sūkņu stacijas rekonstrukciju.

KOMISIJA debatē par atbilstošāko projektu pēc tā gatavības pakāpes, vērtēšanas kritērijiem, papildu iegūstamajiem punktiem un ekonomisko lietderību, ņemot vērā, ka pašvaldība var iesniegt tikai vienu projektu.

I.PĒRKONE norāda, ka finansiālais ieguvumus no Krastupes ielas projekta būtu ievērojami lielāks, nekā no sūkņu stacijas rekonstrukcijas.

KOMISIJA NOLEMJ: **Uzdot APN Projekta uzraudzības komisijas sēdē 22. jūlijā precizēt nosacījumus iepirkuma procedūrai, laika grafiku, nepieciešamo faktisko laiku analīzes izpildei, pārliecinoties, vai tas iekļaujas pieteikuma iesniegšanas termiņā.**

|  |
| --- |
| 1. **Par projektu “LIFE\_BauhausingEurope II”**
 |

(J.Galakrodznieks, A.Podiņš, I.Pērkone)

I.PĒRKONE atgādina par projekta gaitu un mērķiem.

A.PODIŅŠ informē, ka š.g. 8. jūlijā notika pirmā metu konkursa komisijas sanāksmē, tika izskatīta tehniskā specifikācija un saņemtie priekšlikumi. Precizētā tehniskā specifikācija š.g. 15. jūlijā tiks nosūtīta komisijai un skatīta atkārtoti.

Metu konkursa norise paredzēts divās kārtās – pirmā kārta ietver ēkas siltināšanas un fasādes atjaunošanas darbus, inženiertehnisko komunikāciju atjaunošanu un apkārtējās teritorijas labiekārtošanu, otrā kārta paredz ēku savienojošās daļas fasādes atjaunošanu un siltināšanu, tās iekštelpu atjaunošanu, kā arī terases izveidi.

A.PODIŅŠ informē, ka energokonsultante ir atteikusi dalību žūrijas komisijā sakarā ar amatpersonas statusu un izvirza savā vietā aizvietotāju.

A.PODIŅŠ un I.PĒRKONE iepazīstina ar provizoriskām projektēšanas un būvdarbu izmaksām, norādot, ka finansējums 15 000 EUR ir nesamērīgi mazs projektēšanas pakalpojumam un rosina akceptēt papildu 23 000 EUR novirzīšanu no Projekta netiešajām izmaksām, kas naudas plūsmā tika paredzēti uz 2027. gadā.

I.PĒRKONE aicina Komisiju akceptēt 1. un 2. kārtas projektēšanai novirzīt kopā 38 000 EUR, lai projektēšanas pakalpojumu padarītu pievilcīgāku projektētājiem un, uzsāktu darbu, norādīt, ka otrās kārta projektēšana nepieciešama LEADER finansējuma ietvaros un saskaņā ar Būvvaldes sniegto informāciju, varēs tikt izdalīta atsevišķi no kopējā būvprojekta.

E.KĀPA norāda, ka būvnieka piedāvājums varētu ievērojami pārsniegt plānotās izmaksas, vai pie nelielu kopējo būvniecības summu uzrādīšanas būs ierobežots skaits pieteikumu.

I.PĒRKONE norāda, ka projektētājiem būs zināms kopējais būvniecības budžets, tajā skaitā procentuāli arī projektēšanas izmaksas, lai piedāvājumi nepārsniegtu plānoto finansējumu.

G.DZENIS norāda, ka ieplānotā summa ir pārāk maza.

KOMISIJA NOLEMJ: **Atbalstīt finanšu pārdali un uzdot APN sagatavot domes lēmuma projektu par žūrijas komisijas sastāva izmaiņām.**

|  |
| --- |
| 1. **Par būvprojekta izstrādi projektā “Infrastruktūras uzlabošana uzņēmējdarbības attīstībai Jaunkūlu ielā, Ādažos”**
 |

(A.Podiņš, I.Pērkone)

I.PĒRKONE informē par aktualitātēm projektēšanā, norādot, ka projektētājs ierosina atpirkt no sešiem īpašniekiem zemes gabalu daļu, lai projektēšana būtu ērtāka.

A.PODIŅŠ informē, ka ir pārliecinājies - visi zemes īpašnieki ir sasniedzami un piekrituši saskaņot izbūvi sarkano līniju robežās. Izskata iespēju pieņemt dāvinājumā kopīpašuma zemes gabalu, jo tas atvieglos gan projektēšanu, gan būvēšanu, gan būves uzturēšanu.

E.KĀPA norāda, ka pašvaldība neplāno zemes gabalus atpirkt projektētāja ērtību dēļ, jo tas attiecīgi uzliks par pienākumu analogās situācijās rīkoties pēc precedenta.

KOMISIJA NOLEMJ:

* 1. **Neatbalstīt ieteikumu zemes gabala daļu atpirkšanai.**
	2. **APN informēt kopīpašniekus par iespēju nodot zemes gabalu pašvaldībai dāvinājuma veidā.**

|  |
| --- |
| 1. **Par LEADER finansējuma apguvi kārtējā plānošanas periodā**
 |

(I.Pērkone)

I.PĒRKONE informē par LEADER finansējumu, ko administrē rīcības grupa “Jūras Zeme”, iepazīstina ar laika grafiku projektu virzībai. “Jūras Zeme” SVAA stratēģijas punkta “Ciemu un apkaimju pilnveide” ietvaros Ādažu novadā tiek plānota Jauniešu centra izveide Pirmā ielā 42A, Ādažos, savukārt pasākuma “Zvejas vai jūras mantojuma saglabāšanas un izmantošanas iniciatīvas” ietvaros plānota “Blusu” kroga atjaunošana.

Jauniešu centra izveidei maksimālais pieejamais finansējums ir 30 000 EUR, ar atbalsta intensitāti 90 %.

“Blusu” kroga atjaunošanai maksimālais pieejamais finansējums 333 333 EUR, no kura maksimālā atbalsta intensitāte 90 %. Apzinoties, ka ar šis finansējums nav pietiekams pilnīgai darbu izpildei, tas tiek plānots projekta 1.posma atjaunošanas veikšanai. Ņemot vērā laika grafiku, darbi jāuzsāk šobrīd.

I.PĒRKONE ierosina:

1. paredzēt Kopienu centra metu konkursa 2. kārtas projektēšanu paralēli 1. kārtas projektēšanai, papildu nepieciešamos līdzekļus ~15 000 EUR apmērā paredzēt 2025. gada budžetā no projekta “*LIFE\_BauhausingEurope*” netiešajām izmaksām;
2. veikt grozījumus pašvaldības 2024. gada budžetā, paredzot finansējumu “Blusu” kroga tehniskajai apsekošanai 8000 EUR un projektēšanai ~83 000 EUR, norādot, ka šādas summas APN rīcībā nav, aicina Komisiju izteikt priekšlikumus finansējuma avotiem;
3. APN 2024. gadā organizēt iepirkumus “Blusu” kroga tehniskajai apsekošanai un projektēšanai.

G.PORIETIS piezīmē, ka iecere sākotnēji jāsagatavo izskatīšanai domes Attīstības komitejā un Finanšu komitejā.

G.DZENIS ierosina izvērtēt esošās un nepieciešamās inženierkomunikācijas.

I.PĒRKONE norāda, ka “Blusu” kroga atjaunošanai tiktu izstrādāts jauns projekts, balstoties uz 2018. gadā sagatavotajām specifikācijām un izpētēm, piemērojot mūsdienu prasības.

A.PODIŅŠ informē, ka ir iepazinies ar iepriekšējā projekta izmaksu aprēķinu, paredzot jaunās izmaksas ap 2500 EUR / m2, kopā 1 650 000 EUR, no tām 5 % būs projektēšanas izmaksas.

KOMISIJA diskutē par izmaksām Jauniešu centra projektēšanai un 2. kārtas būvniecības kopējo finansējuma apjomu un avotu, aicinot izvērtēt, cik samērīgi ir projektēt pilnu apjomu un izplānot Jauniešu telpu realizācijas izdalīšanu no kopējās būvniecības realizācijas apjoma.

I.PĒRKONE norāda, ka šis projekts būs sagatavots jaunu investīciju piesaistei.

K.MIĶELSONE norāda, ka samērīgi būtu par pamatu ņemt “Blusu” kroga būvniecības kārtu un plānoto telpu programmu no iepriekš veiktā projekta.

S.MŪZE iesaka izvērtēt jaunu projektu uzsākšanu, ņemot vērā, ka ārfinansējums pret nākotnes ieguldījumiem lielākoties ir nesamērīgi mazs.

A.GRIKMANIS norāda, ka ēka ir vismaz jāiekonservē, lai tās stāvoklis nepasliktinātos.

K.MIĶELSONE aicina izvērtēt ēkas renovācijas, komunikāciju un labiekārtošanas izmaksas, lai piesaistītais finansējums būtu efektīvs projekta mērķu sasniegšanai. Ierosina organizēt sanāksmi projekta padziļinātai izpētei, jo pirms skatīšanas Attīstības komitejā ir jāizskata visi būtiskākie projekta aspekti.

KOMISIJA NOLEMJ: **Uzdot Attīstības un projektu nodaļai iespējami ātri organizēt sanāksmi viedokļu noskaidrošanai un informācijas sagatavošanai par turpmāko rīcību attiecībā par fonda līdzekļiem un pašvaldības projektiem.**

|  |
| --- |
| 1. **Par projekta “Talantu izmantošana sarūkošās pilsētās” statusu**
 |

(I.Pērkone)

I.PĒRKONE informē, ka ir saņemta ziņa no Varaždinas pilsētas (Horvātija), ka projekts “Talantu izmantošana sarūkošās pilsētās” nav apstiprināts. Ierosina veikt domes lēmuma Nr. 419 “Par pašvaldības dalību projektā “Talantu izmantošana sarūkošās pilsētās”” atcelšanu.

KOMISIJA NOLEMJ: **Uzdot Attīstības un projektu nodaļai sagatavot domes lēmuma projektu par dalības izbeigšanu projektā “Talantu izmantošana sarūkošās pilsētās” un virzīt to apstiprināšanai domes šā gada 25. jūlija sēdē.**

Komisijas priekšsēdētājs G.Porietis

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU